युवा खेल एवं सेवायें हिमाचल प्रदेश के तत्‍वाधान में आयोजित नारकण्‍डा खण्‍ड स्‍तरीय पायका खेल प्रतियोगिता आज राजकीय वरिष्‍ठ माध्‍यमिक पाठशाला कुमारसैन में आरम्‍भ हुई। प्रतियोगिता का उदघाटन स्‍थानिय एस0 एस0 बी0 के कमान्‍डेट श्री आर0 एस0 नेगी ने किया। इस अवसर पर जिला शिमला युवा खेल एवं सेवायें अधिकारी श्री जी0 आर0 आजाद ने विभाग द्वारा खेल के क्षेत्र में की जा रही विभिन्‍न गतिविधियों को जानकारी दी और विभाग द्वारा विभिन्‍न पायका के तहत चयनित पाठशालाओं में खेल विकास का परिचय दिया। पाठशाला के प्राचार्य श्री कमल जीत सिंह ठाकुर ने अध्‍ययन के साथ खेलों के महत्‍व पर प्रकाश डालते हुए सभी अतिथियों का स्‍वागत किया। अपने अध्‍य‍क्षीय सम्‍बोधन में श्री आर0 एस0 नेगी ने जीवन में खेलो के महत्‍व पर प्रकाश डाला और विद्यार्थियों से खेलों में सक्रिय भागीदारी का आहवान किया। राजकीय वरिष्‍ठ माध्‍यमिक पाठशाला बड़ागांव के प्राचार्य रौशन जसवाल ने सभी अतिथियों और प्रतिभागियों का आभार व्‍यक्‍त किया। उदघाटन अवसर पर मंच संचालन पाठशाला के अंग्रेजी प्राध्‍यापक श्री जगदीश बाली और कुमारसैन ननखड़ी खेल खण्‍ड के श्री रवि शेखरी ने किया। दो दिन चलने वाली इस प्रतियोगिता में आठ पायका केन्‍दों के लगभग एक सौ विद्यार्थी भाग ले रहे है।